Diari Oficial de la Generalitat Valenciana


Sumari del DOGV 7173, del 16-12-2013 (2013/11243)

ORDE 16/2013, de 29 de novembre, de la Conselleria de Presidència i Agricultura, Pesca, Alimentació i Aigua, per la qual es regula la concessió i gestió de les ajudes a plans de reestructuració i reconversió de vinya de la Comunitat Valenciana, a l'empara del programa de suport al sector vitivinícola espanyol 2014-2018.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7173

Data del DOGV
:   16-12-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/11094


Data del document
:   29-11-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 16/2013, de 29 de novembre, de la Conselleria de Presidència i Agricultura, Pesca, Alimentació i Aigua, per la qual es regula la concessió i gestió de les ajudes a plans de reestructuració i reconversió de vinya de la Comunitat Valenciana, a l'empara del programa de suport al sector vitivinícola espanyol 2014-2018. [2013/11618]  
Preàmbul  
  
El Reial Decret 548/2013 arreplega el conjunt de disposicions que despleguen el programa de suport del sector vitivinícola espanyol presentat per Espanya a la Comissió Europea per al període 2014-2018, continuació de l'anterior, del qual cal destacar com a novetats que s'eliminen mesures incloses en el primer període quinquennal 2009-2013, com ara la destil·lació d'alcohol d'ús de boca i la destil·lació de crisi, i s'inclouen modificacions en les condicions d'aplicació de les mesures de promoció i de reestructuració i reconversió de vinyes, resultat de modificacions del Reglament (CE) 555/2008, de la Comissió, de 27 de juny de 2008, operades a través del Reglament d'Execució (UE) 568/2012, de la Comissió, de 28 de juny de 2012, i del Reglament d'Execució (UE) 202/2013, de la Comissió, de 8 de març de 2013.  
  
Les mesures del programa de suport s'establixen amb l'objectiu de reforçar les estructures competitives del sector vitivinícola. Es financen a càrrec de la Unió Europea, però són els estats membres els que seleccionen, d'acord amb les particularitats del sector en el seu territori, les mesures que cal aplicar.  
A Espanya, una de les mesures incloses en el programa és la de reestructuració i reconversió de vinyes, integrada en l'article 103 octodecies del Reglament (CE) 1234/2007 i en la secció II del capítol II del títol II del Reglament (CE) 555/2008 abans mencionats. La secció 2a del capítol II del Reial Decret 548/2013, de 19 de juliol, per a l'aplicació de les mesures del programa de suport 2014-2018 al sector vitivinícola espanyol, regula de forma detallada esta mesura i establix, entre altres qüestions, l'àmbit d'aplicació, les mesures subvencionables, els requisits exigibles, els tipus d'ajuda que cal aplicar o les formes de pagament.  
  
La Llei 24/2003, de 10 de juliol, de la Vinya i del Vi, en l'àmbit estatal, i la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana, establixen les definicions i regulacions sobre plantacions i drets de replantació, autoritzacions, transferències de drets, varietats, arrancades i reg de la vinya, règim d'infraccions i sancions i altres mesures complementàries que han d'aplicar-se, sense perjuí del que establisca la normativa comunitària.  
  
Esta orde es dicta en aplicació i desplegament de la legislació bàsica establida pel Reial Decret 548/2013 en tot allò que afecta la mesura de reestructuració i reconversió de vinya, i es desenrotllen determinats aspectes per a la seua adaptació a les característiques d'esta Comunitat.  
  
A l'agost de 2012, el Registre Vitícola de la Comunitat Valenciana comptabilitzava prop de 21.600 explotacions de vinya, amb una superfície mitjana d'unes 2,9 hectàrees. D'estes explotacions, més del 50 % no aconseguien una hectàrea de vinya, la qual cosa evidencia un greu problema estructural fruit de l'arrelat individualisme dels nostres viticultors. Per això, fent ús de la facultat que conferix l'article 24.2 del Reial Decret 548/2013, la Comunitat Valenciana entén oportú regular la presentació de plans individuals en unes condicions tals que no prevalguen sobre els plans col·lectius.  
L'experiència acumulada en ajudes que impliquen inversions planificades en períodes plurianuals aconsella precisar alguns aspectes pels quals els plans aprovats inicialment es poden veure afectats per canvis, uns de força major, altres per subrogacions de compromisos, i inclús per modificacions que racionalitzen l'esforç dels beneficiaris adequat a les condicions de l'entorn socioeconòmic i permeten a l'Administració pública disposar d'un control rigorós de l'aplicació dels fons financers.  
Esta disposició i la línia d'ajudes que desenrotlla no necessiten ser notificades a la Comissió Europea perquè no possseïxen tots els requisits de l'apartat 1 de l'article 87 del Tractat de la Comunitat Europea, ja que són finançades pels fons europeus FEAGA.  
Per tant, en virtut d'això, fent ús de les atribucions conferides pels articles 37 i 28e de la Llei 5/1983, de 30 de desembre, del Consell, l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, oïdes les organitzacions professionals i la resta d'entitats del sector i a proposta de la Direcció General de Producció Agrària i Ramaderia  
  
ORDENE  
  
TÍTOL ÚNIC  
Ajudes als plans de reestructuració i reconversió de vinya  
  
CAPÍTOL I  
Disposicions generals  
  
Article 1. Objecte i àmbit d'aplicació  
1. L'objecte d'esta orde és aplicar a la Comunitat Valenciana les mesures de suport als viticultors les vinyes dels quals es destinen a la producció de raïm per a la vinificació per mitjà de les ajudes a la reestructuració i reconversió de vinyes previstes en l'article 103 octodecies del Reglament (CE) 1234/2007, del Consell, de 22 d'octubre de 2007, i regulades en el capítol I, «Disposicions generals», en la secció segona del capítol II, «Mesures de suport», i en el capítol III, «Control i pagament de les ajudes», del Reial Decret 548/2013, de 19 de juliol, per a l'aplicació de les mesures del programa de suport 2014-2018 al sector vitivinícola espanyol.  
2. No podran acollir-se a este règim d'ajudes:  
a) La renovació normal de les vinyes que hagen arribat al final del seu cicle natural, entesa com la replantació d'una mateixa parcel·la de terra amb la mateixa varietat de vinya i segons el mateix mètode de cultiu.  
b) Les superfícies que s'hagen beneficiat d'estes ajudes a la reestructuració i reconversió de vinya en els últims 10 anys, excepte per a canvi de vas a espatlera o a un altre sistema de conducció. El període es comptabilitza a partir de la data en què el beneficiari va sol·licitar el pagament de l'ajuda per a eixa superfície, entenent per esta la data de comunicació de l'operació finalitzada,   
c)L'arrancada i la plantació de vinyes plantades en virtut d'una concessió de noves plantacions atorgades segons l'article 2 del Reial Decret 1472/2000, de 4 d'agost, i l'article 3 del Reial Decret 1244/2008, de 18 de juliol, així com l'arrancada i la plantació de vinyes plantades amb drets procedents de la reserva regional de plantacions de vinya de la Comunitat Valenciana, fins passats 10 anys de la plantació.  
  
d)Les operacions de gestió diària d'una vinya.  
Només poden acollir-se a les ajudes les mesures iniciades dins del període de desenrotllament del pla. No poden, per tant, sol·licitar-se ajudes de reestructuració de parcel·les que ja estiguen plantades i que desitgen acollir-se a alguna de les accions complementàries, ni poden incloure's en les mesures sol·licitades accions o labors que s'hagen iniciat abans de l'aprovació del pla. Excepcionalment, es consideren iniciades dins del període de desenrotllament del pla les operacions incloses en la primera sol·licitud anual que s'inicien després de la presentació de la sol·licitud i abans de l'aprovació del pla, sempre que es complisquen els requisits establits en esta orde i s'haja obtingut el corresponent permís de plantació del RVCV.  
  
Article 2. Definicions generals en l'àmbit d'aplicació d'esta orde  
  
1. Pla: conjunt de mesures previstes per a la reestructuració i/o reconversió d'una o diverses parcel·les vitícoles que es formulen amb una proposta conjunta, complint els requisits previstos en esta orde. Els plans poden ser individuals o col·lectius, i la seua execució màxima no superarà els 5 anys.   
2. Mesura: als efectes d'esta orde, s'entendrà per mesura el conjunt d'operacions tendents a aconseguir la reestructuració o reconversió d'una superfície de vinya determinada.  
3. Reestructuració de la vinya: substitució d'una vinya per la plantació d'una altra o altres de superfície equivalent i que implique un canvi de varietat o de sistema de cultiu. No es preveuen els cultius associats a altres espècies agrícoles. També es considera reestructuració la plantació de vinya amb drets propis o drets transferits.  
4. Reconversió varietal: canvi de varietat d'una parcel·la de vinya per mitjà de l'operació de sobreempelt i, per tant, sense la possibilitat de modificar el nombre de ceps en la parcel·la vitícola.   
5. Espatlera: sistema de conducció del cultiu suportat sobre una estructura elevada i permanent, que orienta fonamentalment la vegetació en un pla perpendicular a terra i paral·lel a les línies de plantació, i es caracteritza per propiciar l'exposició del cep i per facilitar les operacions mecanitzades del cultiu i, en particular, la verema. L'estructura que forme l'espatlera ha de contindre com a mínim dos fils d'aram disposats horitzontalment en el sentit de la línia de l'espatlera, l'alçària sobre el terreny ha de ser com a mínim d'1 metre i la distància màxima entre pals de suport serà de 10 metres.  
6. Viticultor, cultivador o explotador: és la persona o agrupació de persones, amb independència de la forma jurídica de l'agrupació o dels seus membres, que obté el producte anual de la vinya per ser el propietari o per tindre atribuït un dret d'ús sobre la vinya.  
  
7. Sobreempelt: empelt efectuat sobre una vinya ja empeltada amb anterioritat.  
8. Parcel·la de vinya: és la superfície contínua de terreny en què un sol explotador cultiva la vinya, formada per un conjunt de recintes amb una referència alfanumèrica, representada gràficament en el Sistema d'Informació Geogràfica de Parcel·les (SIGPAC).  
9. Subparcel·la vitícola: superfície contínua de terreny plantat de vinya o la plantació de vinya del qual se sol·licita en un mateix any i en una mateixa varietat. Pot estar formada per un o més recintes del SIGPAC, per part d'un recinte SIGPAC o per una combinació.   
  
10. Superfície de vinya finançable: superfície de vinya compresa pel perímetre extern dels ceps més un marge l'amplària del qual corresponga a la mitat de la distància mitjana entre les fileres, segons queda definida en l'article 75 del Reglament (CE) 555/2008, de la Comissió.  
  
11. Desinfecció: operacions o tractaments que cal realitzar amb la finalitat d'evitar els efectes negatius que ocasionen els paràsits produïts per la repetició contínua d'un cultiu o grup de cultius, per mitjà dels mètodes següents:   
a) Productes químics autoritzats per la legislació vigent. La persona o empresa que la realitze ha de tindre carnet de manipulador.  
b) Tècniques físiques:  
- Solarització: calfar el sòl prèviament humitejat i tapar-lo amb plàstic durant els mesos d'estiu.  
- Biofumigació: procés en què s'aplica al sòl una quantitat de 5 kg de fem per metre quadrat, preferiblement de boví, que no estiga sec o «fet» i que continga almenys un 50 % de gallinassa en la composició. Per mitjà de l'aplicació el sòl ha de regar-se per a millorar la conductivitat tèrmica i per a iniciar els processos de fermentació, i a continuació es passa el corró o es cobrix amb làmines de plàstic. El període de manteniment no serà inferior a 15 dies.  
12. Protectors de plantes jóvens contra conills: protecció per a cada planta per a assegurar la seua integritat i que s'ha de mantindre almenys durant un any següent a la plantació.  
13. Representant del pla: ha de ser designat en el marc d'un acord subscrit per tots els viticultors que conformen el pla i que els representa davant de l'Administració per a formular sol·licituds, entaular recursos, desistir d'accions i renunciar a drets en nom d'una altra persona. Ha d'acreditar-se la representació per qualsevol mitjà vàlid en dret que en deixe constància fidedigna. Per als actes i gestions de mer tràmit es presumix aquella representació.   
  
Article 3. Requisits i obligacions dels beneficiaris  
1. Poden acollir-se a estes ajudes els explotadors les vinyes dels quals es destinen a la producció de raïm per a vinificació que complisquen la normativa vigent en la matèria per a qualsevol de les superfícies de vinya de la seua explotació.  
2. El sol·licitant ha de figurar com a explotador en el Registre Vitícola de la Comunitat Valenciana actualitzat de la parcel·la que cal reconvertir. Així mateix, la mesura que cal realitzar ha d'estar inclosa en un dels plans aprovats.   
3. Els beneficiaris han de complir les obligacions recollides en l'article 14 de la Llei 38/2003, General de Subvencions.  
4. També tindran accés a la condició de beneficiari les comunitats de béns, així com qualsevol altre tipus d'agrupació de persones físiques o jurídiques que no tinguen personalitat jurídica, que complisquen els requisits establits en esta orde. Quan es tracte d'agrupacions de persones físiques o jurídiques, públiques o privades sense personalitat, hauran de fer-se constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció que cal aplicar per cada un, que tindran igualment la consideració de beneficiaris. En tot cas, ha de nomenar-se un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació. No podrà dissoldre's l'agrupació fins que haja transcorregut el termini de prescripció previst en els articles 39 i 65 de la Llei 38/2003, General de Subvencions.  
  
5. No poden ser beneficiaris els titulars que contravinguen la normativa vigent en matèria de plantacions de vinya per a qualsevol de les superfícies de vinya de la seua explotació.   
6. Els viticultors només podran estar inclosos en un pla de reestructuració i reconversió de vinya dins de cada convocatòria.  
  
Article 4. Activitats subvencionables  
El suport per a reestructuració i reconversió de vinyes només podrà concedir-se per a una o diverses de les activitats següents:  
a) Reimplantació de vinyes  
b) Reconversió varietal  
c) Millora de les tècniques de gestió de vinyes  
  
Article 5. Tipus i quantia d'ajudes  
1. El càlcul de l'import de l'ajuda es realitzarà d'acord amb el que establix l'article 32 del Reial Decret 548/2013.  
2. En el cas que un viticultor no execute la reestructuració i/o la reconversió almenys en el 80 % de la superfície per a la qual es va aprovar l'ajuda en el pla, no hi tindrà dret. Així mateix, no es pagarà per les oepraciones no realitzades. En el cas que un viticultor no execute les accions per a les quals es va aprovar l'ajuda, serà considerat com a infracció lleu segons el que preveu l'article 38.1g de la Llei 24/2003, de 10 de juliol, de la Vinya i del Vi, i serà sancionat de conformitat amb el que establix l'article 42.1 de la llei esmentada, excepte causes de força major o circumstàncies excepcionals.   
3. Les operacions subvencionables seran les indicades en l'annex XII del Reial Decret 548/2013, de 19 de juliol, excepte l'anivellació del terreny, abancalament, palissada, emparrat o semblants que no són subvencionables a la Comunitat Valenciana.   
4. La compensació per pèrdua de renda es concedirà durant dos campanyes i serà del 25 % del valor mitjà del raïm de les tres últimes campanyes i a la Comunitat Valenciana serà de 412,50 ?/ha i any. En casos de reconversió varietal o substitució del sistema de conducció es concedirà per una campanya. No es concedirà a les superfícies reestructurades amb l'aportació d'un dret de replantació no generat de l'aplicació del pla de reestructuració ni en cas de les vinyes jóvens d'edat inferior a 4 anys en els casos de reconversió o transformació de vas en espatlera.  
5. No podran finançar-se el material de segona mà ni les operacions de forma aïllada, excepte el sobreempeltat o canvi de vas a espatlera.   
  
6. No es finançaran els costos d'arrancada en les superfícies on s'utilitzen drets de replantació no generats en l'aplicació del pla de reestructuració i efectuada l'arrancada abans de la sol·licitud del pla.   
  
7. No es podran finançar les mesures establides en l'article 34.6 del Reial Decret 548/2013.  
  
CAPÍTOL II  
Plans de reestructuració i reconversió de vinyes  
  
Article 6. Plans de reestructuració i reconversió de vinyes  
1. El règim de reestructuració i reconversió de vinyes es durà a terme a través dels plans de reestructuració i reconversió, que contindran les mesures corresponents que cal realitzar. Els plans podran ser anuals o plurianuals, amb una duració màxima de 5 anys, sense que en cap cas s'estenguen més enllà del 31 de juliol de 2018.  
2. Els plans de reestructuració i reconversió de vinyes seran col·lectius. El nombre mínim de viticultors que podran constituir un pla col·lectiu de reestructuració i reconversió de vinyes, atesa l'estructura productiva de la Comunitat Valenciana i segons el que preveu l'article 24.2 del Reial Decret 548/2013, de 19 de juliol, serà d'un mínim de 5 viticultors. No obstant això, es podran admetre plans individuals.  
  
3. Els plans col·lectius de reestructuració i reconversió de vinya es realitzaran en el marc d'un acord celebrat entre els viticultors participants. En l'acord esmentat es designarà un representant dels participants del pla i un substitut.   
  
Article 7. Requisits dels plans  
1. La superfície total reestructurada o reconvertida en el marc d'un pla de reestructuració i reconversió de vinyes haurà de ser, almenys, de 10 hectàrees per als plans col·lectius i 0,5 hectàrees per als plans individuals.   
2. La parcel·la de vinya, una vegada reestructurada o reconvertida, haurà de ser, almenys, de 0,5 hectàrees. Podrà ser inferior a 0,5 ha si és contigu d'una altra parcel·la del mateix titular. En els casos en què la mesura es limite a operacions de sobreempeltat o de canvi de vas a espatlera o a un altre sistema de conducció, la superfície mínima serà la inicial.   
3. El límit màxim de superfície que cal reestructurar o reconvertir per viticultor i any serà de 25 hectàrees.  
4. Les varietats incloses en les sol·licituds han de ser classificades com a autoritzades o recomanades i els portaempelts hauran d'estar certificats.   
5. Les parcel·les reconvertides i/o reestructurades s'hauran de mantindre en cultiu durant 10 campanyes a comptar des de la campanya següent en què es va sol·licitar el pagament.   
6. En les parcel·les de vinya amb cultiu associat se'n podrà admetre la reestructuració sempre que la plantació es realitze només de vinya; només podran utilitzar-se els drets de replantació de vinya generats per la superfície que ocupava la vinya i caldrà aportar els drets restants necessaris per a aconseguir la superfície a plantar.  
7. Les actuacions de desinfecció i/o desempedregament han de comunicar-se davant de la direcció territorial corresponent amb una antelació de 15 dies pel viticultor. Si no es comunica en este termini, no se certificarà l'operació.  
  
Article 8. Presentació dels plans  
1. Els plans de reestructuració i reconversió de vinya s'han de presentar per a l'aprovació inicial i constituïxen el marc d'actuació general de les mesures previstes. Comprenen el detall individualitzat per a cada viticultor participant de les operacions que cal executar en les seues explotacions respectives en cada una de les anualitats programades.   
2. Per a l'elaboració i presentació de la sol·licitud del pla, s'utilitzarà preferentment l'aplicació informàtica (AGRORED) dissenyada a este efecte per la Conselleria de Presidència i d'Agricultura, Pesca, Alimentació i Aigua, disponible en les oficines comarcals i direccions territorials. Excepcionalment, es podrà presentar la sol·licitud per mitjà de l'ompliment dels models que es facilitaran en impresos normalitzats o en la pàgina web de la Conselleria (), als llocs i de les formes previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
3. S'han d'omplir tots els apartats de les sol·licituds d'aprovació i tots els fulls han d'anar firmats pel titular de l'explotació o persona degudament autoritzades. En tot cas, quan el sol·licitant actue a través de representant, este ha d'acreditar per qualsevol mitjà vàlid en dret tal condició en el moment de presentar la sol·licitud, així com consignar en la sol·licitud les seues dades personals. Si la sol·licitud es realitza en l'aplicació AGRORED, n'hi ha prou amb firmar el primer full de la sol·licitud.  
  
Article 9. Documentació que cal aportar en la presentació del pla  
Els viticultors que sol·liciten l'aprovació d'un pla de reestructuració i reconversió de vinyes han d'aportar, amb la sol·licitud, la documentació següent:  
1. Documentació del pla:  
- Memòria del pla de reestructuració i/o reconversió de vinya, que inclourà:  
· Objectius.  
· Ubicació del pla i identificació.  
· Identificació dels viticultors que l'integren.  
· Dades estructurals: localització i característiques de les parcel·les, inicials i reestructurades (varietats, sistemes de formació, marc de plantació, característiques de la vinya?) amb aportació de la identificació dels recintes SIGPAC de les parcel·les que l'integren.  
· Estudi de cost i calendari previst d'execució i de finançament de les actuacions.  
· Calendari de les accions i periodicitat de les actuacions especificades per campanya.  
· Justificació tècnica i econòmica (costos i ajudes sol·licitades en el pla).  
· Acord subscrit pel viticultor participant en el pla col·lectiu en què figuren els compromisos i el nomenament d'un representant davant de l'Administració, que haurà d'acreditar-se per qualsevol mitjà vàlid en dret que en deixe constància fidedigna.  
2. Documentació de cada viticultor  
a) Detall de les parcel·les que cal reestructurar (quadro 1) i detall de les parcel·les que cal arrancar si no són les mateixes que les que es planten, si és el cas (quadro 2).  
b) Croquis de la superfície que cal reestructurar o reconvertir.  
c) Quan es tracte d'entitats amb personalitat jurídica s'ha d'aportar:  
  
- Estatuts o normes de constitució de la societat inscrites en el registre corresponent.  
- Certificat de l'òrgan competent en què s'acorda sol·licitar l'ajuda.  
- Poders i/o acord de representació.  
d) En cas de comunitats de béns o agrupació de persones físiques o jurídiques que no tinguen personalitat jurídica, han de fer constar els compromisos d'execució assumits per cada membre de l'agrupació, així com l'import de subvenció que ha d'aplicar cada un d'ells i aportar els poders del representant o apoderat únic de l'agrupació.  
  
e) Documentació de domiciliació bancària del viticultor, en cas de no estar donat d'alta en l'AVFGA.  
3. Els viticultores han d'incloure també la següent documentació addicional:  
- Declaració responsable de no estar sotmés a cap de les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.  
  
- Declaració responsable de trobar-se al corrent de les obligacions fiscals, incloses les de l'Administració de la Comunitat Valenciana i davant de la Seguretat Social, i autoritzar l'òrgan gestor per a demanar els certificats necessaris de l'Agència Estatal d'Administració Tributària, la Tresoreria General de la Seguretat Social i la Direcció General de Tributs de la Generalitat.  
- Declaració responsable de no posseir parcel·les de vinya il·legals i no haver sol·licitat o obtingut per a la mateixa superfície i finalitat altres ajudes de qualsevol Administració pública.  
- Compromís de Mantindre en cultiu les parcel·les reestructurades o reconvertides un període mínim de deu anys a comptar des de la campanya següent a què es va sol·licitar el pagament.  
- Declaració responsable de conèixer la normativa vitivinícola vigent i, per tant, si incomplix algun dels punts anteriors haurà de reintegrar l'ajuda percebuda.  
- Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació i, si és el cas, documentació que acredite que posseïx un major percentatge de treballadors discapacitats en les seues plantilles respectives o el compromís de contractar un percentatge major de treballadors discapacitats durant l'àmbit temporal de la subvenció o que acredite un increment de les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat.  
  
  
Article 10. Aprovació dels plans  
1. Presentada la sol·licitud, les direccions territorials de la Conselleria de Presidència i Agricultura, Pesca, Alimentació i Aigua comprovaran la documentació aportada i, en cas de no posseir els requisits establits en la convocatòria, es requerirà l'interessat perquè l'esmene en el termini de deu dies, amb la indicació que si no ho fa es considerarà que desistix de la seua petició, amb resolució prèvia que serà dictada en els termes que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. Avaluats els plans, les direccions territorials corresponents emetran informes d'aprovació dels plans que en reflectiran el contingut i els dirigiran a un òrgan col·legiat, compost pel titular del servici competent, el titular de la secció de la línia d'ajuda i un tècnic del servici esmentat, que seran suplits, en els casos de vacant, absència o malaltia, per tècnics nomenats per la Subdirecció General de la PAC i Competitivitat.   
  
L'òrgan col·legiat proposarà l'aprovació dels plans aplicant els criteris de prioritat establits en l'article 11 al titular de la Direcció General de Producció Agrària i Ramaderia, que resoldrà la seua aprovació condicionada a l'assignació de fons que realitze la Conferència Sectorial d'Agricultura i Desenrotllament Rural i a la reassignació de fons posterior efectuada segons l'article 30 del Reial Decret 548/2013.  
  
3. La resolució aprovatòria de les sol·licituds incloses en el pla per a les mesures de reestructuració equivaldrà al permís de plantació per part de l'Administració, per la qual cosa s'eximix els sol·licitants de les parcel·les que cal reestructurar de realitzar el procediment de tramitació de plantació establit en la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana.  
  
4. El termini per a resoldre serà de sis mesos a partir de la finalització del termini de presentació de sol·licituds. Si en este termini no es dicta una resolució expressa s'entendrà que ha sigut desestimada, tal com establix l'article 25.5 de la Llei 38/2003, de 17 de novembre, General de Subvencions.   
5. L'Administració remetrà al representant del pla les notificacions pertinents i este, al seu torn, les notificarà de forma fefaent als viticultors a qui els afecten.   
La resolució d'aprovació dels plans indicarà expressament que no implica compromís futur de gasto, el qual està supeditat a les disponibilitats financeres que per a cada exercici s'assignen a la Comunitat Valenciana per mitjà de la Conferència Sectorial, segons el que preveuen els articles 27 i 28 del Reial Decret 548/2013, i a la verificació de les operacions finalitzades en cada any de sol·licitud de pagament.   
6. Contra esta resolució, que posa fi a la via administrativa, és procedent el recurs de reposició davant del mateix òrgan que la va dictar, en el termini d'un mes comptador des de l'endemà del dia en què tinga lloc la notificació, de conformitat amb el que s'establix en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu, en el termini de dos mesos comptadors des de l'endemà de la publicació, de conformitat amb el que establixen els articles 10 i 46 de la Llei de la Jurisdicció Contenciosa Administrativa.  
  
Article 11. Criteris de prioritat per a l'aprovació dels plans  
1. Els plans col·lectius seran prioritaris sobre els plans individuals. Dins dels plans col·lectius s'establirà un orde de prioritat per mitjà de l'aplicació dels criteris següents:  
a) Nombre de viticultors inclosos en el pla:  
Més de 100: 4 punts.  
De 51 a 100: 3 punts.  
De 21 a 50: 2 punts.  
De 5 a 20: 1 punt.  
b) Superfície acollida al pla:  
De 10 a 20 ha: 4 punts.  
De 21 a 30 ha: 3 punts.  
De 31 a 40 ha: 2 punts.  
Més de 40 ha: 1 punt.  
2. En cas d'igualtat entre sol·licituds, s'atendran en primer lloc les dels sol·licitants que acrediten que ocupaven, abans de la publicació d'esta orde, un major percentatge de treballadors discapacitats en relació amb les seues plantilles respectives, o que es comprometen a contractar un percentatge major de treballadors discapacitats durant l'àmbit temporal de la subvenció o que s'acredite un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat. Si persistix l'empat es tindrà en compte l'orde cronològic del registre d'entrada i, en el cas de mantindre's la igualtat entre diversos plans, s'ordenaran de major a menor nombre de sol·licitants.  
3. Dins dels plans individuals s'establix com a criteri de prioritat la superfície total acollida al pla, els plans presentats s'ordenaran de menor a major superfície i es valorarà en cas d'empat l'orde cronològic del registre d'entrada.  
  
Article 12. Subrogacions  
1. Es podrà autoritzar la subrogació dels drets i les obligacions derivats de l'aprovació del pla quan es donen els requisits següents:  
  
a) En el cas de canvi d'una parcel·la per part d'un viticultor inclòs en el pla:  
- En la nova parcel·la no s'aprovaran operacions que no hagen sigut sol·licitades i aprovades en la parcel·la original.  
- Totes les operacions es pagaran sobre la nova parcel·la.  
- La superfície de la nova parcel·la ha de ser menor o igual a la superfície de la parcel·la original.  
- No ha d'haver-se produït anteriorment una subrogació per canvi de titularitat de la parcel·la.  
b) En el cas de subrogació d'una parcel·la inclosa en el Pla a un nou viticultor:  
- No podran sol·licitar-se operacions que no hagen sigut sol·licitades prèviament pel titular anterior i, per tant, la subrogació no podrà suposar alteració de les condicions incloses en el pla aprovat.  
- Una vegada realitzat el canvi de nom no s'acceptarà la modificació d'operacions.  
2. Una parcel·la incorporada a un pla a través d'una subrogació no pot tornar a subrogar-se. Així mateix, tampoc es pot sol·licitar una modificació per canvi d'operació en una parcel·la subrogada.  
3. L'interessat ha de sol·licitar totes les subrogacions a través del representant del pla, que presentarà una sol·licitud individual per cada viticultor firmat pel subrogant i el subrogat on se cedisquen els drets i s'assumixen els compromisos i obligacions adquirits i s'accepten els requisits d'esta ajuda. El subrogat ha de mantindre en cultiu les parcel·les reestructurades o reconvertides un període mínim de deu anys a comptar des de la campanya següent a què es va sol·licitar el pagament.  
  
En cap cas se subvencionarà cap mesura que tinga alguna operació realitzada prèviament a la incorporació de la parcel·la al pla.   
4. Les sol·licituds de subrogació poden presentar-se en qualsevol moment, tenint en compte que la subrogació ha d'estar resolta abans de la sol·licitud anual que ha de realitzar-se a nom del viticultor subrogant; el viticultor subrogat firmarà la sol·licitud anual.  
Excepte causes de força major, la subrogació del pla no pot atorgar avantatges al nou beneficiari que no li corresponguen d'acord amb el procediment de concurrència competitiva amb què es va aprovar el pla.  
  
5. El termini per a resoldre és de tres mesos a partir de la presentació de sol·licituds. Si en este termini no es dicta una resolució expressa, s'entendrà que ha sigut desestimada, tal com establix l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 13. Modificacions  
1. Es poden sol·licitar modificacions del pla en el mateix termini de la sol·licitud anual d'execució del pla. Qualsevol sol·licitud serà resolta pel titular de la Direcció General de Producció Agrària i Ramaderia a proposta de la direcció territorial corresponent.  
2. No s'acceptaran modificacions que suposen un increment de l'ajuda aprovada. Així mateix, no s'admetran canvis que suposen un incompliment dels requisits d'aprovació de viticultors i parcel·les.  
Excepte causes de força major, la modificació del pla no podrà introduir canvis que alteren les condicions de prelació que van comportar la seua aprovació d'acord amb el procediment de concurrència competitiva previst en l'article 11.  
3. Ha de sol·licitar-se l'aprovació de les modificacions referides a:  
a) Canvi d'operació en una mateixa parcel·la. S'admet únicament el canvi de mesura en parcel·les de reestructuració a transformació o reconversió varietal.  
b) Modificació del croquis de la superfície que cal reestructurar o reconvertir presentat en el pla inicial sempre que complisca les condicions següents:  
- El nou croquis no podrà suposar un augment de la superfície.  
- Dins del perímetre de la subparcel·la inicialment sol·licitada es podran incloure recintes que no estaven inicialment sol·licitats.  
- En el cas que la superfície que cal reestructurar siga un parcial de la subparcel·la del Registre Vitícola, es pot modificar la localització de la superfície que cal reestructurar sempre que siga dins de la mateixa subparcel·la.  
4. No és necessària la sol·licitud prèvia de modificació en els casos següents:  
a) Canvis de data de finalització. Es poden realitzar canvis en la data d'execució d'operacions a una altra campanya.  
b) Canvi de varietats. Es poden realitzar canvis de varietats, sempre que siguen varietats autoritzades o recomanades.   
c) Canvis de recinte per canvis en el SIGPAC, Es poden realitzar canvis en els recintes per modificació de recinte.   
d) Canvis de subparcel·la per canvis en el Registre Vitícola. Es poden realitzar canvis en les subparcel·les per actualitzacions en el Registre Vitícola.  
Totes estes modificacions han de ser posades en coneixement de la Conselleria en el moment de presentar la sol·licitud anual  
5. Pot sol·licitar-se la renúncia a realitzar alguna operació complementària aprovada o la renúncia a reestructurar o reconvertir alguna parcel·la inicialment sol·licitada, així com la renúncia a la totalitat de l'expedient. Estes renúncies no s'acceptaran en el cas que, prèviament a la sol·licitud de la renúncia, s'haja detectat en els controls administratius o sobre el terreny algun incompliment dels requisits exigits en esta orde.  
6. El termini per a resoldre les sol·licituds de renúncia és de tres mesos a partir de la finalització del termini de presentació de les sol·licituds. Si en este termini no es dicta una resolució expressa, s'entendrà que ha sigut desestimada, tal com establix l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
CAPÍTOL III  
Sol·licitud anual d'execució del pla  
  
Article 14. Sol·licitud anual d'execució del pla de reestructuració i reconversió de vinya  
1. Els viticultors participants en un pla han de presentar entre l'1 i el 30 de novembre de cada any una sol·licitud d'aprovació de l'anualitat que detalle les mesures que cal realitzar l'any natural següent per les quals sol·licitarà posteriorment el pagament de l'ajuda.   
La sol·licitud s'efectuarà utilitzant preferentment l'aplicació informàtica (AGRORED) dissenyada a este efecte per la Conselleria de Presidència i d'Agricultura, Pesca, Alimentació i Aigua, disponible en les oficines comarcals i direccions territorials o en la pàgina web de la Conselleria , als llocs i de les formes previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. S'ompliran tots els apartats de les sol·licituds i tots els fulls hauran d'anar firmats pel titular de l'explotació o persona degudament autoritzades. En tot cas, quan el sol·licitant actue a través de representant, este ha d'acreditar per qualsevol mitjà vàlid en dret tal condició en el moment de presentar la sol·licitud, així com consignar en la sol·licitud les seues dades personals. Si la sol·licitud es realitza en l'aplicació AGRORED n'hi ha prou amb firmar el primer full on es contindran totes la declaracions responsables.  
3. S'han de declarar i sol·licitar les mateixes parcel·les, superfícies, cultius i varietats assumits en el pla inicial. Excepcionalment es poden admetre modificacions o canvis sempre que estiguen justificats, en els termes que preveu esta orde.  
  
Article 15. Documentació que cal aportar en la sol·licitud anual d'execució del pla  
1. Els viticultors inclosos en un pla han d'aportar amb la sol·licitud anual establida en l'article 14 la documentació següent:  
a) Croquis de les parcel·les, en els casos següents:  
- Quan el sol·licitant desitge sol·licitar l'ajuda per a la mesura de reestructuració d'una part d'una parcel·la, assenyalant clarament la superfície objecte de la sol·licitud.  
- Sempre que hi haja més d'una subparcel·la i el sol·licitant en siga el propietari, de manera que s'identifiquen les diferents subparcel·les del Registre Vitícola i la seua correspondència amb els recintes SIGPAC de les parcel·les que integren el pla.  
- Si el viticultor inclòs en el pla no és el propietari, de manera que s'identifiquen les diferents subparcel·les del Registre Vitícola de què és explotador i la seua correspondència amb els recintes SIGPAC de les parcel·les que integren el pla.  
b) Fotos aèries per anys de tota la superfície cadastral de la parcel·la, amb identificació de les diferents subparcel·les d'acord amb el punt anterior.   
c) Documents d'acreditació de la propietat de les parcel·les:  
- Certificat cadastral recent.  
- Cèdula de propietat actualitzada, emesa per la corporació local corresponent i segellada i firmada per un funcionari de la corporació.  
  
- Escriptura completa amb dades cadastrals.  
- Nota simple del Registre de la Propietat amb dades cadastrals.  
d) Autorització del propietari de les vinyes que seran reestructurades i/o reconvertides a favor de l'explotador per a realitzar els treballs i percebre les subvencions, si és el cas.  
  
Article 16. Aprovació de l'anualitat que cal executar  
1. Avaluades les sol·licituds, la direcció territorial corresponent emetrà un informe i el dirigirà al titular del servici competent, que emetrà la proposta i la remetrà al titular de la Direcció General de Producció Agrària i Ramaderia per a la seua resolució abans de l'1 de març de l'any següent. Si en este termini no es dicta una resolució expressa, s'entendrà que ha sigut desestimada, tal com establix l'article 25.5 de la Llei 38/2003, de 17 de novembre, General de Subvencions.   
2. L'Administració remetrà al representant del pla les notificacions pertinents i este, al seu torn, les notificarà de forma fefaent als viticultors a què els afecten.  
La resolució d'aprovació de l'anualitat inclourà una estimació màxima de l'import de l'ajuda corresponent. No obstant això, es farà constar expressament en el text que el pagament de l'ajuda està supeditat a les disponibilitats financeres que per a cada any s'establisquen per mitjà de la Conferència Sectorial, i a la sol·licitud del pagament que haurà de realitzar el beneficiari aportant la documentació prevista en esta orde.  
  
Article 17. Casos de força major o circumstàncies excepcionals  
1. En els casos en què la normativa de referència preveja la possibilitat de valorar la concurrència de casos de força major i circumstàncies excepcionals, estes circumstàncies han d'acreditar-se dins del termini previst en esta, amb la presentació de la documentació següent:  
  
a) Mort de l'agricultor: certificat de defunció del Registre Civil.  
  
b) Incapacitat laboral de llarga duració: ha d'aportar-se certificat mèdic o certificat del centre gestor de la Seguretat Social, en els quals constarà un temps d'incapacitat que comprenga almenys la mitat del termini no atés.  
c) Catàstrofe natural greu que haja afectat seriosament les terres agràries de l'explotació: perquè hi concórrega este supòsit caldrà ajustar-se fonamentalment a l'existència de declaració de zona catastròfica per part de l'autoritat competent en l'àrea afectada pels danys excepcionals o a la zonificació prevista en procediments de concessió directa de subvencions, estatals o autonòmiques, en què es reconega l'existència de catàstrofes naturals.  
2. A més de les causes de força major recollides en l'apartat anterior, hi resulta aplicable com a causa de força major l'expropiació d'una part important de l'explotació, si esta expropiació no era previsible el dia en què es va subscriure el compromís.  
CAPÍTOL IV  
Sol·licitud anual de pagament de les ajudes  
  
Article 18. Sol·licitud anual de pagament i tramitació  
1. La sol·licitud de pagament anual es presentarà abans del 15 de febrer de l'any següent a l'execució anual del pla, per mitjà dels models disponibles a este efecte, excepte per a l'anualitat que calga executar en 2018, la sol·licitud de pagament de la qual s'haurà de presentar abans del 31 de juliol de 2018.   
2. Les mesures i operacions per les quals se sol·licita el pagament hauran d'haver finalitzat, com a molt tard, el 31 de desembre de l'any natural anterior a la data límit indicada en el punt 1.  
3. Avaluades les sol·licituds, la direcció territorial corresponent emetrà un certificat del resultat dels controls administratius a què se sotmetran totes les sol·licituds i, si és el cas, dels controls sobre el terreny que siguen procedents, inclòs el càlcul de l'import de l'ajuda que correspon pagar, i el dirigirà al titular del servici competent. Este servici emetrà la proposta i la remetrà al titular de la Direcció General de Producció Agrària i Ramaderia per a la seua resolució.  
4. Es considera com a aprovació definitiva del pla executat la resolució de pagament realitzada.  
5. Els pagaments corresponents a les resolucions anteriors es realitzaran fins al 15 de juny de l'any per al qual s'ha establit la data límit en el punt 1. En cas de disponibilitat pressupostària per a cada exercici FEAGA en curs, s'efectuaran pagaments fins al 15 d'octubre.  
  
Article 19. Documentació que cal adjuntar a la sol·licitud de pagament  
1. S'adjuntarà a la sol·licitud de pagament la documentació següent:  
  
a) Comunicació de finalització de les operacions per les quals se sol·licita el pagament de l'ajuda.  
b) Relació acumulada d'operacions executades per cada viticultor des de l'inici del pla.  
c) Justificants de les inversions realitzades, així com la justificació del pagament efectiu. La data d'emissió de totes les factures ha de ser posterior a la data d'incorporació de la parcel·la al pla.  
d) Relació actualitzada de les referències alfanumèriques SIGPAC de totes les parcel·les agrícoles que formen part de l'explotació del beneficiari, en el cas que el beneficiari no haguera presentat la sol·licitud única d'ajudes establida en el Reial Decret 202/2012, de 23 de gener, o la normativa que el puga substituir, a l'efecte del control de la condicionalitat establit en l'article 35 del RD 548/2013, de 19 de juliol.   
  
2. Les factures han de ser originals o fotocòpies compulsades i han d'identificar el titular, municipi, polígon, parcel·la i subparcel·la, i el preu total. A més, contindran específicament:  
a) Factura d'arrancada i preparació del sòl.  
b) Factura de plantacions: nom i passaport fitosanitari del viver de procedència i el nombre de plantes i varietat utilitzada.  
c) Factura de sobreempelt: nombre de gemmes i varietat utilitzada. En el cas que el material vegetal siga propi, no és necessària la factura, i en eixe cas caldrà presentar declaració responsable per part del beneficiari.   
d) Factures de material d'espatlera: detall del material, inclòs el nombre de pals i els metres lineals de fil d'aram (o equivalència dels quilograms de fil d'aram amb metres lineals).  
e) Factures de protecció de plantes jóvens contra conills: nombre de protectors (no ha de ser superior al nombre de plantes subvencionable).  
  
f) En el cas d'emprar la biofumigació com a tècnica de desinfecció del sòl:   
- Factura del fem amb les característiques i composició del fem i quantitat (la proporció serà de 5 - 7 kg/m²). I, segons el mètode utilitzat:  
  
- Factura de plàstic: metres quadrats del plàstic utilitzat en la tècnica i descripció del tipus de plàstic utilitzat.  
- Factura de passada del corró: detall dels treballs realitzats necessaris per a dur a terme l'operació de biofumigació.  
g) Factura de productes químics per a la desinfecció del terreny: producte aplicat (nom comercial i matèria activa). A més, el viticultor ha de comunicar la quantitat total aplicada.  
Si el tractament el fa una empresa, s'hi ha d'adjuntar el carnet de manipulador de l'operari que realitze el tractament. En el cas que el tractament el realitze el mateix agricultor, ha d'aportar-se el carnet de manipulador necessari per al producte en qüestió.   
h) Factura de l'empresa que realitze el desempedregament on s'indiquen els treballs realitzats.   
3. Amb les factures, s'ha d'aportar un justificant de pagament d'estes d'alguna de les maneres següents:   
a) Preferentment per mitjà d'una transferència bancària on s'indique la referència de la factura, nom del titular de l'expedient i identificació del gasto. En el cas que la transferència es realitze per mitjans telemàtics, s'hi ha d'adjuntar còpia d'extracte bancari del càrrec en compte, original o fotocòpia degudament compulsada, corresponent a l'operació justificada.  
b) Excepcionalment es pot acreditar el pagament de la factura per mitjà de xec bancari o pagaré, sempre que quede acreditat per mitjà d'extracte bancari. En estos casos, el document justificatiu consistirà en:   
b.1) Un rebut firmat i segellat pel proveïdor, en el qual s'ha d'especificar:   
- La factura o documentació justificativa del gasto a què correspon el pagament i la seua data.  
- El número i la data del xec bancari o, si és el cas, el número i la data de venciment del pagaré; davall de la firma ha d'aparéixer el nom i el número del NIF de la persona que firma.  
b.2) Còpia de l'extracte bancari en compte, original o fotocòpia degudament compulsada, corresponent a l'operació justificada.  
La data de venciment del pagaré ha de ser anterior a la data de comunicació de finalització de les operacions, i s'ha d'haver pagat efectivament en la dita data.   
4. En els casos en què les actuacions d'arrancada, preparació del sòl, desempedregament, plantació, col·locació del protector de plantes jóvens, esbrossada de la vinya, col·locació de l'espatlera i realització del sobreempelt les realitze el mateix viticultor amb mitjans propis i que no presente factura d'estos treballs, s'establiran uns mòduls màxims per província. Com a màxim es pagarà l'import establit en l'annex XII del Reial Decret 548/2013. En tot cas, han de presentar-se les factures corresponents dels materials utilitzats.  
  
Article 20. Controls  
1. La Conselleria de Presidència i d'Agricultura, Pesca, Alimentació i Aigua realitzarà els controls administratius i sobre el terreny que considere oportuns a fi de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda. Per a això, desenrotllarà les mesures de control previstes en el pla general de control elaborat pel Fons Espanyol de Garantia Agrària. En particular, es realitzarà la comprovació sistemàtica sobre totes les parcel·les per a les quals se sol·licita ajuda abans i després de l'execució de les operacions, tal com s'establix en l'article 81 del Reglament (CE) 555/2008, de la Comissió, de 27 de juny de 2008.   
  
2. Tots els expedients se sotmetran a controls administratius.  
3. Els controls sobre el terreny implicaran visites a camp, i tindran com a finalitat verificar que els plans de reestructuració i reconversió de vinya que es presenten i que s'executen complixen les condicions per a la seua aprovació i pagament de l'ajuda. En particular, estos controls es duran a terme de manera que permeten comprovar que les mesures incloses en el pla han sigut efectivament executades en les parcel·les previstes, que els treballs realitzats han finalitzat i són conformes i, si és el cas, que la superfície vitícola finançable està ben determinada. Cada control sobre el terreny portarà associada una acta d'inspecció tenint en compte la normativa vigent a l'efecte de controls.  
  
Article 21. Sol·licitud de bestretes  
1. Les sol·licituds de bestreta es presentaran en les mateixes dates que les sol·licituds anuals de l'any d'execució, per mitjà dels models disponibles en les oficines comarcals i direccions territorials o en la pàgina web de la Conselleria (). La direcció territorial corresponent, amb estudi previ i en funció de l'execució dels plans i dels fons disponibles, comunicarà si s'accepta o no la sol·licitud de bestreta. Acceptada la sol·licitud de bestreta, el beneficiari formalitzarà aval bancari amb la quantitat indicada havent efectuat la validació dels poders de l'apoderat de l'entitat avaladora en les direccions territorials de la Conselleria d'Hisenda i Administracions Públiques, i el presentarà en la direcció territorial corresponent.   
2. Una vegada executada la mesura se n'haurà de comunicar per escrit la finalització, sol·licitarà la seua certificació i, si és el cas, el pagament del percentatge d'ajuda restant i l'alliberament de l'aval bancari abans del 15 de febrer de l'any següent a l'execució anual del pla La comunicació es realitzarà per mitjà dels models disponibles en les oficines comarcals i direccions territorials o en la pàgina web de la Conselleria .  
3. Els participants en els plans podran sol·licitar una bestreta pel 80 per cent de l'ajuda quan complisquen les condicions següents:  
a) Haver començat l'execució de la mesura amb caràcter irreversible per a la qual se sol·licita la bestreta, entenent-se per tal:  
I. En mesures de reestructuració que incloguen l'arrancada, haver realitzat l'arrancada.  
II. En mesures de reestructuració que no incloguen l'arrancada, aportar factura de la planta i justificant de pagament.  
III. En mesures de transformació, s'aportarà factura dels materials necessaris per a establir l'espatlera.  
IV. En cas de no presentar alguna de les circumstàncies anteriors, s'haurà de realitzar un control sobre el terreny per a comprovar que s'han iniciat les mesures de reestructuració i/o reconversió, exigint com a mínim:  
- En el cas de plantacions, que estiga realitzada la plantació almenys en el 50 % de la superfície de la parcel·la.  
- En el cas de sobreempelt, que estiga realitzat almenys en el 50 % de la superfície de la parcel·la.  
- En el cas de transformació en espatlera, l'esbrossada de tota la parcel·la.   
b) Haver constituït una garantia bancària per un import del 120 per cent de l'import de la bestreta de l'ajuda.  
4. Els beneficiaris de les bestretes han de complir el que preveu l'article 33, punts 2 i 3, del Reial Decret 548/2013, de 19 de juliol. En cas de no executar la mesura d'acord amb els requisits exigits, el viticultor haurà de reembossar tota la bestreta concedida més els interessos legals corresponents comptadors des del moment del pagament de la bestreta.  
5. Si l'interessat ha rebut prèviament una bestreta de l'ajuda en relació amb una mesura, per a poder sol·licitar una nova bestreta la mesura anterior ha d'estar executada.  
6. El pagament quedarà condicionat i supeditat a l'existència de crèdit pressupostari i als compromisos d'assignació de fons estatals o comunitaris per al compliment d'esta orde.  
7. L'incompliment de l'obligació d'executar les accions per a les quals s'haguera concedit una bestreta serà considerat com a infracció lleu segons el que disposa l'article 38.1g de la Llei 24/2003, de 10 de juliol, de la Vinya i del Vi, i serà sancionat de conformitat amb el que establix l'article 42.1 de la llei esmentada.  
  
Article 22. Condicionalitat  
1. El beneficiari ha de complir en la seua explotació els requisits legals de gestió i les bones condicions agràries i mediambientals establides en els articles 4, 5 i 6 del Reglament (CE) 73/2009, del Consell, de 19 de gener de 2009; en cas d'incompliment s'aplicarà l'article 35 del Reial Decret 548/2013.  
2. Si es produïxen canvis en l'explotació d'un titular que haja rebut un pagament a la reestructuració i reconversió de vinya, haurà d'actualitzar la relació de les parcel·les de la seua explotació abans del 30 d'abril.  
  
Article 23. Revisió  
Tota alteració de les condicions tingudes en compte per a la concessió de la subvenció derivades de l'incompliment de les obligacions establides en esta orde podran donar lloc a la modificació de la resolució de concessió.  
  
CAPÍTOL IV  
Reintegrament  
  
Article 24. Devolució dels pagaments indegudament percebuts  
1. Sense perjuí de les altres causes de reintegrament legalment establides, l'incompliment per part del beneficiari d'alguna de les condicions establides en esta orde comportarà la devolució de l'import equivalent a la subvenció percebuda juntament amb els interessos segons allò que s'establix en l'article 97 del Reglament (CE) 555/2008, de la Comissió, de 27 de juny de 2008. El tipus d'interés que caldrà aplicar serà el de demora establit en la llei de pressupostos generals de l'Estat corresponent.   
2. Per als casos de recuperació dels pagaments indeguts com a conseqüència de concessió de les ajudes previstes en esta orde serà aplicable al procediment de reintegrament allò que preveu la normativa de referència amb caràcter preferent, a més d'allò que s'establix amb caràcter de norma bàsica en la Llei 38/2003, de 17 de novembre, General de Subvencions, la regulació que conté el Decret Legislatiu de 26 juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, el Decret 75/2001, de 2 d'abril, i els articles d'esta orde referits al reintegrament.  
3. El termini màxim per a resoldre el procediment de reintegrament és de 12 mesos i els efectes del silenci administratiu, d'acord amb el que preveu l'annex de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, en virtut de les disposicions de l'article 54 i de l'article 42 de la Llei 38/2003, de 17 de novembre, General de Subvencions.  
  
Article 25. Obligats al reintegrament  
1. A més del que preveu l'article 40.1 de la Llei 38/2003, General de Subvencions, als efectes d'esta orde resultaran obligats al reintegrament tots aquells a qui s'haja atorgat la condició de beneficiari. En els casos en què posseïsca tal condició més d'una persona, física o jurídica, la responsabilitat serà solidària.  
2. Quan es tracte d'agrupacions de persones físiques o jurídiques, públiques o privades sense personalitat, o de comunitats de béns, o de les explotacions agràries en règim de titularitat compartida, respondran del reintegrament els integrants amb caràcter solidari.  
3. Als efectes d'esta orde, en el cas d'entitats i societats, tant de caràcter mercantil com civil, que es troben dissoltes i liquidades, les seues obligacions de reintegrament pendent es transmetran als socis o partícips en el capital o quota de participació de les dites entitats, que en respondran solidàriament i fins al límit del valor de la quota de liquidació que se'ls haguera adjudicat.  
4. En el cas que les superfícies acollides als plans de reestructuració i reconversió hagen sigut objecte de transmissió, l'adquirent queda subjecte al compliment de l'obligació de mantindre en cultiu les superfícies transmeses acollides a estes ajudes durant 10 campanyes a comptar des de la campanya següent en què es va sol·licitar el pagament.  
  
  
CAPÍTOL V  
Entitats col·laboradores i mitjans telemàtics  
  
Article 27. Entitats col·laboradores  
Podran ser acreditades com a entitats col·laboradores a l'efecte de participar en la gestió de les ajudes regulades per la present Ordre, mitjançant la tramitació dels plans i sol·licituds anuals així com en les tasques derivades d'esta tramitació, les següents:  
a) Les organitzacions professionals agràries amb presència en l'àmbit territorial de la Comunitat Valenciana, com a entitats representatives dels interessos generals dels agricultors, que tinguen com a mínim àmbit territorial provincial.  
b) Els sindicats de treballadors per compte d'altri limitats al sector agrari.  
c) Unions sectorials, grups o federacions de cooperatives agràries que en el seu objecte social, o en el de diversos dels seus socis, figure la possibilitat que es gestionen servicis d'interés col·lectiu o de titularitat pública o que conste en els estatuts d'alguns dels seus socis referència als continguts de l'article 114.4 de la Llei 8/2003, de 24 de març, de Cooperatives de la Comunitat Valenciana, o de la disposició addicional primera de la Llei 27/1999, de 16 de juliol, de Cooperatives.  
d) Consells reguladors o òrgans de gestió de les figures de qualitat agroalimentària de la Comunitat Valenciana.  
e) Empreses amb personalitat jurídica constituïdes per a tal fi que posseïsquen les condicions de solvència i eficàcia que s'establisquen.  
  
Article 28. Prohibició d'obtindre la condició d'entitat col·laboradora  
1. No podran obtindre la condició d'entitat col·laboradora, als efectes d'esta orde, les persones o entitats en les quals concórrega alguna de les circumstàncies previstes en l'article 13.2 de la Llei 38/2003, de 17 de novembre, General de Subvencions. En el cas que hi concórrega posteriorment a la seua acreditació qualsevol de les circumstàncies anteriors, se suspendrà l'acreditació.  
2. En compliment del que preveu l'article 47.7 del Decret Legislatiu, de 26 juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, haurà d'acreditar-se estar al corrent amb la hisenda estatal i autonòmica i amb la Seguretat Social. La presentació de la sol·licitud d'acreditació comportarà l'autorització per a demanar el compliment mencionat a través de mitjans telemàtics.  
  
3. Segons el que disposa l'article 13.7 de la Llei 38/2003, i respecte als aspectes no inclosos en l'apartat anterior, les entitats regulades en este capítol hauran d'adjuntar a la seua sol·licitud d'acreditació de l'article següent una declaració responsable com a justificació de no estar sotmesos a prohibicions per a obtindre la condició d'entitat col·laboradora.  
  
Article 29. Sol·licitud d'acreditació com a entitat col·laboradora  
1. Les entitats previstes en els articles anteriors podran sol·licitar l'acreditació com a entitat col·laboradora en qualsevol moment a través del règim previst en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. En la sol·licitud d'acreditació s'haurà d'identificar expressament la tipologia de l'entitat basant-se en els diferents supòsits compresos en l'article 7 d'esta orde. A la sol·licitud s'adjuntaran els documents següents:  
a) Estatuts socials i les seues modificacions.  
b) Si és el cas, certificat en què conste l'adopció de l'acord pel qual s'aprova la sol·licitud de reconeixement com a entitat col·laboradora.  
  
c) Identificació del representant de l'entitat.  
d) Declaració responsable de no estar sotmés a les prohibicions per a obtindre la condició de beneficiari establida en l'article 13 de la Llei 38/2003, de 17 de novembre, General de Subvencions.  
e) Declaració responsable de trobar-se al corrent de les seues obligacions tributàries i de Seguretat Social, llevat que s'haja autoritzat en la sol·licitud que es demanen estes dades telemàticament. Excepte manifestació expressa del sol·licitant, la presentació de la sol·licitud comportarà l'autorització per a demanar el compliment mencionat a través de mitjans telemàtics.  
f) Document de declaració de compliment i identificació dels aspectes següents del Decret 96/1998 i del RD 1720/2007:  
- Relació de persones autoritzades per a l'accés a les dades i informacions que contenen amb una breu descripció de les funcions i obligacions de cada un dels usuaris o perfils d'usuaris amb accés a les dades de caràcter personal i als sistemes d'informació clarament definides.  
  
- Declaració que adoptarà les mesures necessàries perquè el personal conega d'una forma comprensible les normes de seguretat que afecten el desenrotllament de les seues funcions, així com les conseqüències en què puga incórrer en cas d'incompliment.  
- Mesures de prevenció d'alteracions o pèrdues de les dades i informacions.  
- Descripció de les mesures de seguretat tendents a evitar la intercepció i alteració de les comunicacions, així com els accessos no autoritzats.  
- Compromís d'establir els mitjans necessaris que permeten l'existència de compatibilitat dels mitjans utilitzats per l'emissor.  
- Declaració que sempre que haja de rebutjar-se qualsevol document o suport que continga dades de caràcter personal haurà de procedir-se a la seua destrucció o esborrament, per mitjà de l'adopció de mesures dirigides a evitar l'accés a la informació que conté o la seua recuperació posterior.  
g) Hauran d'acreditar tindre cobertura respecte als danys que puguen irrogar-se com a conseqüència de la seua actuació col·laboradora, per mitjà d'una pòlissa d'assegurances de responsabilitat civil professional adequada.  
3. Als efectes previstos en l'article 42.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es fixa en 6 mesos el termini màxim per a resoldre el procediment d'acreditació.  
  
Article 30. Protecció de dades  
Les entitats acreditades com a encarregades del tractament hauran de garantir, en tot moment, el compliment del que preveu l'article 12.2 i 9 de la Llei Orgànica 15/1999, de Protecció de Dades.  
  
Article 31. Efectes de l'acreditació com a entitat col·laboradora   
1. L'adquisició, amb plenitud d'efectes, de la condició d'entitat col·laboradora, tan sols es produirà després de la subscripció del conveni de col·laboració.  
2. El conveni subscrit tindrà una duració màxima de 4 anys, prorrogable automàticament només per un període d'1 any, en el cas que cap de les parts es manifeste en sentit contrari amb 3 mesos d'antelació respecte a la finalització de la vigència del conveni.  
3. El conveni inclourà necessàriament en les seues clàusules les qüestions previstes en l'article 16.3a, b, c i m de la Llei 38/2003, de 17 de novembre, General de Subvencions, així com contingut previst en els articles 2.2 i 7.3 i 4 del Decret 20/1993, de registre de convenis, i el que preveu l'article 12.2 de la Llei Orgànica 15/1999, de Protecció de Dades.  
  
Article 32. Remissió dels escrits, sol·licituds i comunicacions per mitjans telemàtics   
1. Es podrà utilitzar la unitat registral telemàtica de la Conselleria de Presidència i Agricultura, Pesca, Alimentació i Aigua per a la presentació pels ciutadans de sol·licituds, escrits i comunicacions que es realitzen per via telemàtica, relatius als procediments administratius vinculats a la sol·licitud de reestructuració i reconversió de vinya a partir del moment en què estiga disponible el servici en la seu electrònica de la Generalitat Valenciana.  
2. Els sol·licitants hauran de disposar de certificat d'usuari per a firmar digitalment les seues sol·licituds i escrits que presenten a través de mitjans electrònics.  
3. Una vegada que estiga disponible el servici de notificació telemàtica, els impresos de sol·licitud hauran d'especificar la possibilitat d'optar per la notificació telemàtica.  
  
Article 33. Entitats representants a l'efecte de presentació telemàtica  
1. Es podrà obtindre l'habilitació per a la realització de les funcions previstes en l'article 23 de la Llei 11/2007, de 22 de juny, d'Accés Electrònic dels Ciutadans als Servicis Públics, sobre transaccions en representació de tercers amb relació a les tramitacions derivades del procediment regulat en esta orde segons el que preveu el paràgraf següent.  
  
2. Per a les entitats que pretenguen actuar respecte a les persones previstes en l'article 11.1 del Decret 98/2005, de la Generalitat. Hauran d'efectuar la seua sol·licitud per mitjà del document individualitzat previst en l'article 11.2 del Decret. El document de sol·licitud d'adhesió tindrà el contingut mínim següent:  
a) Les entitats han de disposar de certificat d'usuari per a firmar digitalment, complint els requisits de la Llei estatal 59/2003, de Firma Electrònica, en concret l'article 7, sobre emissió de certificats a persones jurídiques, i han de complir en l'àmbit de la Comunitat Valenciana el que disposen els articles 7, 11 i 13 del Decret 87/2002.  
b) La representació en el marc del que preveu l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí de qualsevol altre mitjà admés en dret, haurà de ser acreditada per mitjà del document en què conste l'autorització, que podrà ser requerit en qualsevol moment per l'autoritat competent. Este document ha de ser firmat pel representant de l'entitat i pel representat, serà degudament custodiat per l'entitat representant i s'entregarà còpia firmada al representat.  
  
CAPÍTOL VI  
Finançament i publicació  
  
Article 34. Finançament  
1. Els pagaments relatius a les ajudes regulades en esta orde referents al programa de suport al sector vitivinícola es faran al 100 % a càrrec del Fons Europeu Agrícola de Garantia (FEAGA), a través de l'Agència Valenciana de Foment i Garantia Agrària, a càrrec de les línies pressupostàries corresponents al capítol VII de la línia SE831000 (fons FEAGA), que corresponen a l'aplicació a la Comunitat Valenciana de la política agrícola comunitària, i s'efectuarà tenint en compte l'assignació de fons que corresponga a la Comunitat Valenciana.  
  
La contribució comunitària no podrà excedir el límit previst en l'article 103 octodecies, apartat 6, del Reglament (CE) núm. 491/2009, tenint en compte l'article 32.3 del RD 548/2013, de 19 de juliol, i amb referència als imports mencionats en el seu annex XII.  
  
2. El pagament de les ajudes concedides es realitzarà a càrrec dels crèdits que s'assignaran per mitjà de Conferència Sectorial del Ministeri tal com indica l'article 28 del Reial Decret 548/2013, de 19 de juliol. Quan se'n conega l'import definitiu assignat per la Conferència Sectorial, es publicarà este import per mitjà d'una resolució.  
3. No es finançaran a través d'esta línia d'ajuda les mesures que esten recollides en els Programes de Desenvolupament Rural conforme al Reglament (CE) 1698/2005, relatiu a l'ajuda al desenvolupament rural. En cap cas estes ajudes podran ser acumulades o completades amb altres ajudes estatals o autonòmiques dedicades a la mateixa finalitat.  
  
Article 35. Publicació d'informació sobre els beneficiaris  
1. S'informa els beneficiaris que, de conformitat amb l'article 4 del Reglament (CE) núm. 259/2008, de la Comissió, de 18 de març de 2008, pel qual s'establixen disposicions d'aplicació del Reglament (CE) núm. 1290/2005, del Consell, pel que fa a la publicació d'informació sobre els beneficiaris de fons procedents del Fons Europeu Agrícola de Garantia (FEAGA) i del Fons Europeu Agrícola de Desenrotllament Rural (FEADER), les seues dades seran publicades d'acord amb estos reglaments i podran ser tractades per organismes d'auditoria i investigació de la Unió Europea i nacionals, per a salvaguardar els interessos financers de la Unió Europea.  
2. Quant a les dades de caràcter personal, els beneficiaris podran exercir els drets reconeguts en la Directiva 95/46/CE, del Parlament Europeu i del Consell, de 24 d'octubre de 1995, relativa a la protecció de les persones físiques pel que fa al tractament de dades personals i a la lliure circulació d'estes dades. L'acceptació de la subvenció suposa, per a cada un dels beneficiaris, l'acceptació i autorització expressa a l'AVFGA per a la recollida, la incorporació als fitxers respectius i el tractament d'estes dades personals, així com per a la seua conservació durant els terminis previstos en les disposicions aplicables.   
  
  
DISPOSICIONS ADDICIONALS  
  
Primera. Competències  
Per mitjà d'una resolució emesa per l'òrgan competent, es dictaran les disposicions relatives al finançament de les ajudes i l'import global màxim corresponent a cada anualitat.  
Es delega en el titular de la direcció general competent en matèria de vinya l'exercici de la competència perquè dicte les resolucions i instruccions necessàries per a l'aplicació i la interpretació de les bases que conté esta orde.  
Es delega en la persona titular de la direcció general competent en matèria de vinya les resolucions d'aprovació dels plans, subrogació, modificació, aprovació de l'anualitat a executar i el reintegrament.  
  
Les autoritzacions de pagament seran resoltes pel titular de la Direcció General de Producció Agrària i Ramaderia, segons l'Acord de 13 de setembre de 2011, pel qual es deleguen les funcions d'autorització de pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua (DOCV 6629, 13.10.2011).  
Es delega en el titular de la direcció general competent en matèria de vinya la resolució que fixe els mòduls màxims establits en l'article 19.4 d'esta orde.  
  
Segona. No-subjecció a la política de la competència de la UE  
En aplicació dels articles 1.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que en les ajudes regulades en la present orde i a les convocatòries que es realitzen en aplicació seua no és aplicable l'article 107.1 del Tractat de Funcionament de la UE (TFUE), atés que els fons destinats a finançar les actuacions previstes tenen un origen comunitari, en el marc de les previsions del Reglament (CE) 1290/2005 i de les previsions que conté l'article 139 del Reglament (CE) 73/2009, del Consell, de 19 de gener, i de l'article 88 del Reglament (CE) 1698/2005, del Consell, de 20 de setembre de 2005.  
  
  
Tercera. Termini de presentació de sol·licituds de plans per al període 2014-2018 i de sol·licituds d'execució per a l'exercici 2014  
El termini de presentació de les sol·licituds del pla i de l'execució anual del pla per a l'exercici 2014 finalitzarà el dia 31 de gener de 2014.  
  
  
DISPOSICIÓ TRANSITÒRIA  
  
Única. Reestructuració i reconversió de la vinya  
Respecte de la reestructuració i reconversió de vinya, s'abonaran a càrrec dels exercicis 2014 a 2018 les mesures finalitzades abans del 31 de juliol de 2013 i que no hagen pogut ser pagades abans del 15 d'octubre de 2013, i a este efecte els requisits i les condicions seran els establits en el Reial Decret 244/2009, de 27 de febrer, per a l'aplicació de les mesures del programa de suport al sector vitivinícola espanyol.  
  
Les mesures iniciades i no finalitzades el 31 de juliol de 2013 seran liquidades o pagades a càrrec dels exercicis 2014 a 2018, d'acord amb els imports i les operacions arreplegats en l'annex XII del Reial Decret 548/2013, de 19 de juliol.   
En els casos descrits en els dos paràgrafs anteriors, la contribució comunitària no podrà superar el 50 % dels costos de reestructuració i reconversió de vinyes.  
  
DISPOSICIÓ FINAL  
  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 29 de novembre de 2013  
  
El conseller de Presidència i Agricultura,  
Pesca, Alimentació i Aigua,  
JOSE CISCAR BOLUFER